CELEX: 32022D0442
Language: sl
Date: 2022-02-21 00:00:00
Title: Sklep Sveta (EU) 2022/442 z dne 21. februarja 2022 o pooblastilu za začetek pogajanj z Islandijo, Kraljevino Norveško, Švicarsko konfederacijo in Kneževino Lihtenštajn za sklenitev sporazumov med Evropsko unijo in navedenimi državami o dodatnih pravilih v zvezi z Instrumentom za finančno podporo za upravljanje meja in vizumsko politiko v okviru Sklada za integrirano upravljanje meja

18.3.2022   
               
               
                  SL
               
               
                  Uradni list Evropske unije
               
               
                  L 90/116
               
            
         SKLEP SVETA (EU) 2022/442
         z dne 21. februarja 2022
         o pooblastilu za začetek pogajanj z Islandijo, Kraljevino Norveško, Švicarsko konfederacijo in Kneževino Lihtenštajn za sklenitev sporazumov med Evropsko unijo in navedenimi državami o dodatnih pravilih v zvezi z Instrumentom za finančno podporo za upravljanje meja in vizumsko politiko v okviru Sklada za integrirano upravljanje meja
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 77(2) in člena 79(2), točka (d), v povezavi s členom 218(3) in (4) Pogodbe,
         ob upoštevanju priporočila Evropske komisije,
         ob upoštevanju naslednjega:
         
                     (1)
                  
                  
                     Uredba (EU) 2021/1148 Evropskega parlamenta in Sveta (1), s katero je bil vzpostavljen Instrument za finančno podporo za upravljanje meja in vizumsko politiko v okviru Sklada za integrirano upravljanje meja za obdobje 2021–2027 (v nadaljnjem besedilu: uredba o instrumentu za upravljanje meja in vizume), je bila sprejeta 7. julija 2021.
                  
               
                     (2)
                  
                  
                     Namen Uredbe (EU) 2021/1148 je zagotoviti okvir za izražanje solidarnost s finančno pomočjo tistim državam članicam in državam, ki uporabljajo določbe schengenskega pravnega reda o zunanjih mejah. Predstavlja razvoj določb schengenskega pravnega reda, pri katerem pridružene države sodelujejo.
                  
               
                     (3)
                  
                  
                     Uredba (EU) 2021/1148 nadgrajuje schengenski pravni red, Danska pa se je v skladu s členom 4 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, odločila, da bo navedeno uredbo prenesla v svoje nacionalno pravo. V skladu s členoma 1 in 2 Protokola št. 22 Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.
                  
               
                     (4)
                  
                  
                     Ta sklep predstavlja razvoj določb schengenskega pravnega reda pri katerem Irska ne sodeluje v skladu s Sklepom Sveta 2002/192/ES (2). Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.
                  
               
                     (5)
                  
                  
                     Islandija, Kraljevina Norveška, Švicarska konfederacija in Kneževina Lihtenštajn so 1. septembra 2021, 17. decembra 2021, 11. avgusta 2021 oziroma 18. avgusta 2021 uradno sporočile svoje odločitve, da sprejemajo vsebino Instrumenta za finančno podporo za upravljanje meja in vizumsko politiko, vzpostavljenega z Uredbo (EU) 2021/1148, in da jo bodo prenesle v svoje notranje pravne rede.
                  
               
                     (6)
                  
                  
                     Glede na člen 7(6) Uredbe (EU) 2021/1148 bi bilo treba začeti pogajanja za sklenitev mednarodnih sporazumov z Islandijo, Kraljevino Norveško, Švicarsko konfederacijo in Kneževino Lihtenštajn o dodatnih pravilih v zvezi z izvajanjem Uredbe (EU) 2021/1148 s strani vsake od teh držav –
                  
               SPREJEL NASLEDNJI SKLEP:
         
            Člen 1
            
               1.   Komisija je pooblaščena, da začne pogajanja za sklenitev sporazumov z Islandijo, Kraljevino Norveško, Švicarsko konfederacijo in Kneževino Lihtenštajn o dodatnih pravilih v zvezi z izvajanjem Uredbe (EU) 2021/1148 s strani teh držav.
            
            
               2.   Pogajanja potekajo na podlagi pogajalskih smernic Sveta, kakor so določene v dodatku k temu sklepu.
            
         
         
            Člen 2
            Pogajanja se vodijo ob posvetovanju s svetovalci za pravosodje in notranje zadeve, ki so pripravljalno telo, določeno za posebni odbor v smislu člena 218(4) Pogodbe o delovanju Evropske unije.
         
         
            Člen 3
            Ta sklep je naslovljen na Komisijo.
         
         
            V Bruslju, 21. februarja 2022
            
               
                  Za Svet
               
               
                  predsednik
               
               J. DENORMANDIE
            
         
         
            (1)  Uredba (EU) 2021/1148 Evropskega parlamenta in Sveta z dne 7. julija 2021 o vzpostavitvi Instrumenta za finančno podporo za upravljanje meja in vizumsko politiko v okviru Sklada za integrirano upravljanje meja (UL L 251, 15.7.2021, str. 48).
         
            (2)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).